‘SCB’แนะเอสเอ็มอี รุกตลาดค้าชายแดน
ไทยพาณิชย์แนะเอสเอ็มอีใช้อี-คอมเมิร์ซบุกยึดตลาดค้าชายแดน
24 ก.ย. 2558

ไทยพาณิชย์แนะเอสเอ็มอีใช้อี-คอมเมิร์ซบุกยึดตลาดค้าชายแดน
ศูนย์วิจัยเศรษฐกิจและธุรกิจ ธนาคารไทยพาณิชย์ ออกบทวิเคราะห์ เรื่องเจาะตลาดค้าชายแดน...โอกาสและความท้าทายของเอสเอ็มอี ระบุว่า ปัจจุบันเอสเอ็มอีไทยมีรายได้จากการค้าชายแดนมากกว่าการค้าระหว่างประเทศอื่นๆ ถึง 4 เท่า ขณะที่ตลาดการค้าในกัมพูชา ลาว และเมียนมา (ซีแอลเอ็ม) โดยรวมของไทยเติบโตสูงสุดถึง 20% มากกว่าการค้าไทยในตลาดโลกที่เติบโต 8%
อย่างไรก็ตาม เอสเอ็มอีไม่ควรนิ่งนอนใจ เพราะรูปแบบการบริโภคสินค้าในซีแอลเอ็มกำลังเปลี่ยนไป และผู้เล่นในตลาดเริ่มมีมากขึ้น เอสเอ็มอีจึงควรเข้าไปทำตลาดด้วยตัวเอง โดยมีกลยุทธ์ชัดเจนว่าจะเสนอสินค้าให้ลูกค้ากลุ่มใด รวมทั้งการซื้อขายสินค้าออนไลน์ ที่เปิดโอกาสให้เอสเอ็มอีเป็นตัวกลางทางการค้าระหว่างพ่อค้าชายแดนกับผู้บริโภคในไทย และอาจเป็นช่องทางใหม่สำหรับเอสเอ็มอีในการบุกตลาดประเทศเพื่อนบ้านได้ในอนาคต